Diari Oficial de la Generalitat Valenciana


Sumari del DOGV 9136, del 27-07-2021 (2021/7867)

Bases específiques per a la provisió en propietat de places de personal funcionari amb dedicació parcial, assessor o assessora jurídics (subgrup A2), incloses en l'oferta pública d'ocupació pel torn de promoció interna (exp. 004-0110/2021).
------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9136

Data del DOGV
:   27-07-2021

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2021/7867


Data del document
:   16-07-2021

Organisme emissor
:   Ajuntament de Tavernes de la Valldigna

Tipus de document
:   Anunci

Descriptors 

:   * Tavernes de la Valldigna
    * concurs administratiu

Bases específiques per a la provisió en propietat de places de personal funcionari amb dedicació parcial, assessor o assessora jurídics (subgrup A2), incloses en l'oferta pública d'ocupació pel torn de promoció interna (exp. 004-0110/2021). [2021/7867]  
Mitjançant Decret 5856057331 de 15 de juliol de 2021, de la Regidoria Delegació de Personal s'ha resolt el següent:  
  
«Primer. Aprovar les següents bases específiques i corresponent convocatòria: bases específiques que han de regir el procés de selecció per a la provisió en propietat de places de personal funcionari amb dedicació parcial, assessor jurídic (subgrup A2), incloses en l'oferta pública d'ocupació pel torn de promoció interna. (exp 004-0110/2021).  
  
  
1. Objecte de la convocatòria  
Aquests bases específiques tenen per objecte desenvolupar les previsions fetes en les bases generals que han de regir les convocatòries dels processos per a la selecció de les places incloses en les distintes ofertes d'ocupació pública de l'Ajuntament de Tavernes de la Valldigna, aprovades mitjançant Decret de data 10 de maig de 2005. Aquests bases van ser publicades en el Butlletí Oficial de la Província (BOP) de data 15 de juny de 2005, així com en el Diari Oficial de la Generalitat Valenciana (DOGV) de data 22 de juny de 2005 (exp. 4-053/2005).  
Des de l'aprovació, aquests bases han estat modificades per tal d'ajustar-les a les normes legals posteriors i a la casuística i pràctica administrativa adequada en les següents ocasions:  
  
Data decret de modificació Expedient Publicació BOPV Publicació DOGV  
25 de juny de 0673 6-258/2007 11 juliol 2007 8 agost 2007  
10 de maig de 3221 3-461/2010 27 maig 2010 26 maig 2010  
31 d'octubre de 9635 8-927/2011 15 novembre 2011 8 novembre 2011  
27 de gener de 8811 4-588/2011 27 febrer 2012 24 febrer 2012  
6 de març de 6159 2-734/2018 5 abril 2018 9 abril 2018  
  
  
Principalment, l'objecte d'aquests bases específiques és regular el procés selectiu per a la provisió en propietat de les places de funcionar amb dedicació parcial (actualment 28.13 hores/setmanals; dedicació del 75 %), assessor jurídic, subgrup A2, incloses en l'oferta d'ocupació pública d'aquest ajuntament.  
Les característiques de la plaça actualment incloses en l'OPO de 2020, són les següents:  
  
Denominació: assessor jurídic.  
Naturalesa: personal funcionari amb dedicació parcial (75 % de dedicació)  
Grup: subgrup A2 (art. 76 TRLEBEP).  
Escala: administració especial.  
Subescala: tècnica.  
Classe: mitjana.  
Categoria: nivell grau universitari en Dret o titulació universitària en la mateixa matèria i disciplina.  
Nombre de vacants: una (1 en JEQ 3397; BOPV 22.12.2020).  
Torn de selecció: torn de promoció interna.  
Procediment de selecció: concurs oposició.  
  
En el supòsit de no cobrir la plaça vacant mitjançant el torn de promoció interna, quedarà anul·lada automàticament aquesta convocatòria i es cobrirà immediatament mitjançant el torn lliure. Donat aquest cas, l'Ajuntament aprovarà les bases corresponents que regulen el procés selectiu i tindrà en compte els criteris generals aprovats mitjançant la negociació prèvia que s'ha dut a terme amb els representants sindicals. De la mateixa manera procedirà l'Ajuntament en cas que es produïsquen noves vacants fins a la finalització del procés selectiu per increment de places vacants de les mateixes característiques.  
En compliment del Pla d'igualtat entre homes i dones dels empleats al servei d'aquest ajuntament, es declara aquesta convocatòria infrarepresentada a favor del sexe femení per haver-hi un percentatge inferior de dones en el nombre total del personal adscrit a aquest tipus de places en aquest ajuntament.  
Consegüentment amb això, en cas d'empat en la puntuació final dels aspirants, tindrà preferència la persona del sexe femení. La resta de criteris de desempat establerts en les bases generals seran supletoris d'aquest.  
Si escau, es constituirà una borsa de treball seguint les normes i criteris establerts en les bases generals de funcionament i constitució de les borses de treball vigents en el moment de finalització d'aquest procés de selecció.  
  
2. Legislació aplicable  
En tot el que no preveuen aquests bases, s'aplicaran les bases generals que han de regir les convocatòries de les proves selectives per a la selecció de les places incloses en les distintes ofertes d'ocupació pública de l'Ajuntament de Tavernes de la Valldigna, així com el que estableixen les disposicions mencionades en les bases generals i altres normes que hi siguen aplicables.  
  
3. Requisits dels aspirants  
Les persones aspirants han de tenir els següents requisits:  
- Estar en possessió de la titulació universitària de grau en Dret o una titulació universitària equivalent o superior de la mateixa matèria i disciplina, o estar en condicions d'obtindre-la en la data en què acabe el termini de presentació d'instàncies.  
En tot cas, els aspirants han d'aportar l'equivalència per mitjà de certificat expedit a aquest efecte per l'administració competent en cada cas.  
- Estar ocupant plaça en propietat com a funcionari de carrera en l'Ajuntament de Tavernes de la Valldigna i estar enquadrat en el grup professional C, subgrup C1, com administratiu d'administració general, amb una antiguitat mínima de dos anys com a funcionari de carrera en el grup, subgrup, escala o categoria indicats, en situació de servei actiu o assimilat.  
- Tindre complits setze anys i no superar l'edat màxima de jubilació forçosa.  
- Tenir la nacionalitat espanyola, sense perjudici del que s'estableix a l'article 57 del text refós de la Llei de l'Estatut Bàsic de l'Empleat Públic (TRLEBEP).  
- No patir malaltia ni estar afectat per limitació física o psíquica incompatible amb l'exercici de les funcions pròpies de les places convocades, o que les impossibilite.  
- No haver estat separat, mitjançant expedient disciplinari, del servei de cap administració pública, ni estar inhabilitat per a l'exercici de les funcions públiques, ni estar complint la sanció ferma d'ocupació i sou del seu lloc de treball com empleat públic.  
- No haver sigut condemnat per sentència ferma per algun delicte contra la llibertat i indemnitat sexual, conforme al que es disposa en l'article 13.5 de la Llei orgànica 1/1996, de 15 de gener, de protecció jurídica del menor, de modificació parcial del Codi Civil i de la Llei d'enjudiciament civil.  
  
4. Pagament dels drets d'examen  
qui vulga participar en les proves d'accés ha de sol·licitar-ho mitjançant la instància corresponent, amb el pagament dels drets de participació en el procés selectiu, tot això de conformitat amb l'ordenança fiscal reguladora de la taxa per a la realització de proves selectives d'accés a la funció pública, sense que calga incorporar-hi el justificant de pagament, la qual cosa comprovaran d'ofici els serveis municipals.  
  
El pagament de la taxa de participació en les proves selectives s'ha de fer dins del termini de presentació de sol·licituds. L'aspirant que no pague les taxes, o les pague fora d'eixe termini, serà declarat exclòs de participar en el procés selectiu en les llistes d'aspirants admesos, per entendre que desisteix tàcitament de participar en el procés de selecció.  
  
5. Proves selectives  
El procés selectiu constarà de dues fases: oposició i concurs.  
La fase d'oposició serà prèvia a la valoració de la fase de concurs.  
A) Oposició.  
Els exercicis de la fase d'oposició són els següents:  
  
Primer exercici: (teoricopràctic). De caràcter obligatori i eliminatori.  
Aquest exercici consistirà en la superació de 2 proves, una de caràcter teòric i l'altra de caràcter pràctic.  
La puntuació màxima a obtenir en aquest exercici serà de 45 punts, i serà necessari per a superar-lo una puntuació igual o superior a 22,50 punts, així com haver obtingut la puntuació mínima per a superar cadascuna de les proves en què consisteix l'exercici.  
1.A) Prova teòrica: Obligatòria i eliminatòria. Prova tipus test.  
Consistirà en una prova de coneixements referida als continguts del programa temari de les bases, a través d'un qüestionari de 50 preguntes tipus test amb 3 respostes alternatives de les quals sols una serà la resposta correcta.  
El temps de duració de l'exercici serà determinat pel tribunal immediatament abans de començar l'exercici segons la dificultat de la prova plantejada.  
Les respostes en blanc o incorrectes no penalitzaran ni descomptaran cap puntuació.  
La qualificació d'aquest exercici serà de 0 a 15 punts, i caldrà obtenir-ne un mínim de 5,25 per superar-lo.  
1.B) Prova pràctica: Obligatòria i eliminatòria.  
Consistirà en resoldre per escrit o mitjançant treballs pràctics dos supòsits pràctics a triar entre tres supòsits que plantejarà el tribunal immediatament abans del començament de la prova, amb un nivell de dificultat adequat al nivell de les places convocades i relacionat amb les tasques pròpies de la plaça que es convoca i el temari de la convocatòria. Els supòsits plantejats versaran sobre la matèria dels temes enumerats en el temari d'aquesta convocatòria.  
Per a resoldre els supòsits plantejats, s'utilitzarà l'ordinador personal de cada aspirant, amb els programes d'ofimàtica, gestió documental o gestió d'expedients que siguen necessaris. En eixe cas, no es valorarà cap exercici si no està resolt en suport informàtic.  
Igualment, en vista de les característiques de l'exercici proposat, els aspirants podran servir-se en aquesta prova dels textos legals, comentaris doctrinals, llibres de consulta, bases de dades legislatives o de jurisprudència o qualssevol altres publicacions en paper o format digital que puguen utilitzar normalment en l'exercici del seu treball.  
Aquesta prova serà avaluada entre 0 i 30 punts, i seran eliminats els aspirants que no obtinguen una puntuació mínima de 10,50 punts.  
  
Segon exercici (valencià). De caràcter obligatori i no eliminatori.  
  
Consistirà en la valoració pel tribunal dels coneixements de valencià dels aspirants, relacionats amb les funcions pròpies de la plaça convocada.  
La duració serà establida pel tribunal en vista de la dificultat de l'exercici proposat; la dificultat s'adequarà a la categoria i nivell del perfil lingüístic de la plaça que es convoca.  
Aquesta prova serà escrita i consistirà en la redacció d'un text proposat pel tribunal qualificador que tindrà relació amb les tasques pròpies de la plaça convocada.  
Els exercicis escrits de redacció es valoraran mitjançant els següents criteris:  
Valoració gramatical (crèdit de punts: 11,250)  
Descomptaran 0,375 punts: errors en accents, dièresis, apostrofacions, contraccions, majúscules, errors de puntuació greus (que afecten la comprensió) o repetitius, etc.  
Descomptaran 0,495 punts: Faltes d'ortografia (excepte les valorades en l'apartat anterior), de morfosintaxi i de lèxic.  
- Com que hi ha limitació de text, la repetició d'un error comptarà tantes voltes com s'haja produït.  
Adequació (crèdit de punts: 3,750)  
- Es valorarà que la redacció s'ajuste al que es demana.  
- Es valoraran els recursos lingüístics emprats.  
- Si en la primera part es perden tots els crèdits, la segona no es valorarà.  
- Es penalitzarà superar el màxim de paraules escrites. Es descomptaran 0,03 punts per cada paraula que supere el màxim establert.  
Aquest exercici es qualificarà de 0 a 15 punts  
B) Concurs:  
Una vegada acabada la fase d'oposició, tindrà lloc la valoració de la fase de concurs entre els aspirants que hagen superat la fase d'oposició.  
  
Els mèrits dels aspirants s'han d'enumerar juntament amb la sol·licitud de participació en les proves selectives, i han d'estar referits únicament als mèrits que els aspirants tenen fins a la data de finalització del termini de presentació de sol·licitud de participació en les proves selectives.  
Amb independència del que disposen les bases generals que hi siguen aplicables, per no contradir el que determinen aquestes bases específiques, els documents acreditatius dels mèrits de la fase d'oposició els presentaran únicament els aspirants que han superat la fase d'oposició.  
A aquest efecte, una vegada finalitzat l'últim exercici eliminatori de la fase d'oposició, juntament amb la publicació de l'anunci de les puntuacions corresponents, als aspirants que continuen en el procediment selectiu per haver superat els exercicis eliminatoris se'ls donarà un termini de 5 dies per a aportar els originals o la còpia compulsada dels mèrits enumerats juntament amb la sol·licitud de participació en les proves selectives. En les dependències del Registre d'aquest Ajuntament es farà l'arreplega, registre, comprovació i compulsa dels mèrits declarats en el moment de presentació de la sol·licitud d'admissió en el procés i participació en les proves selectives.  
  
Sols es valoraran en la fase de concurs els mèrits degudament acreditats que es corresponguen amb els mèrits enumerats juntament amb la sol·licitud abans esmentada, que es presenten dins del termini de 5 dies abans esmentat, tot això sense perjudici de l'esmena o aclariment d'algun mèrit que siga requerida pel tribunal.  
Els mèrits que es valoren en la fase de concurs són els següents:  
a) Antiguitat: Temps de prestació de serveis professionals com a funcionari o contractat laboral en qualsevol administració pública en qualsevol categoria.  
b) Experiència en la categoria de la plaça que es convoca: Temps de prestació de serveis en places de la mateixa categoria a la de la plaça que es convoca, siga com a interí, comissió de serveis, millora d'ocupació o qualsevol altra forma de provisió. És a dir, places advocat o tècnic assessor jurídic, consultor o auditor, subgrup A2.  
c) Experiència en llocs superiors als de la categoria de la plaça que es convoca: Temps de prestació de serveis en places de superior categoria a la de la plaça que es convoca, siga com a interí, comissió de serveis, millora d'ocupació o qualsevol altra forma de provisió. És a dir, places advocat o tècnic assessor jurídic, consultor o auditor, subgrup A1.  
  
d) Participació en altres proves selectives a places a les que es promociona: Per la superació de tot o part de processos selectius anteriors, siga en propietat o per a formació d'una borsa de treball de places de la mateixa categoria i naturalesa a la convocada.  
e) Titulacions complementàries: es valorarà estar en possessió de les titulacions que s'indiquen seguidament que siguen diferents de les que es presenta com a requisit d'accés. Sols es valorarà la titulació superior acreditada.  
f) Coneixements de valencià: únicament seran avaluables els certificats expedits per la Junta Qualificadora de Coneixements de Valencià, escola oficial d'idiomes, universitats o altres organismes oficials amb la deguda acreditació de l'equivalència.  
g) Altres mèrits: es valorarà de forma separada aquest apartat atenent als següents criteris:  
1. Habilitació per a treballs d'advocat.  
2. Treballs per compte propi o alié com advocat o tècnic assessor jurídic, consultor o auditor.  
3. Coneixement de llengües o idiomes comunitàries.  
4. Diversitat funcional.  
h) Cursos: es valorarà l'assistència i/o aprofitament a cursos amb certificat acreditatiu exprés, sempre que tinguen una relació estreta amb les activitats, coneixements i/o experiència pròpies de la plaça convocada, i estiga reflectida de manera expressa la seua duració en hores lectives. Igualment, en compliment del Pla d'Igualtat es valorarà la formació en matèria de gènere i igualtat.  
Acreditacions: Per a la valoració dels mèrits referits hauran d'acreditar-se en la forma que a continuació es detalla:  
Els apartats a) b) i c), s'acreditarà mitjançant certificat expedit per l'òrgan competent de l'administració on s'hagen prestat els serveis, que es detallarà per mesos complets de serveis prestats.  
  
d) Participació en altres proves selectives a places a les que es promociona: mitjançant certificat expedit per l'òrgan competent de l'administració en el que es facen constar el detall de l'apartat de les bases que regulen els exercicis de la convocatòria, i si és el cas, el concurs de mèrits, proves selectives realitzades per l'aspirant i puntuació en cada exercici realitzat, així com la naturalesa de les proves selectives per tal d'acreditar si es tracta de proves selectives per a la provisió en propietat o contractació laboral indefinida, o si pel contrari es tracta de proves selectives per tal de formar borses de treball.  
e) Titulacions: mitjançant l'aportació d'original o còpia degudament compulsada o electrònica autèntica del títol expedit per l'organisme públic competent.  
f) Coneixements de valencià: mitjançant l'aportació de l'original o còpia degudament compulsada o electrònica autèntica del títol expedit per la Junta Qualificadora de Coneixements de Valencià o altres organismes oficials, si és el cas, original o còpia compulsada del títol equivalent, sempre que l'aspirant acredite l'equivalència per organisme competent.  
g) Altres mèrits:  
1. Habilitació per a treballs d'advocat: títol de màster d'advocacia o llicenciatura en Dret acompanyat del justificant de la col·legiació vigent com advocat.  
2. Treball per compte propi o alié com a advocat o tècnic assessor jurídic, consultor o auditor: Còpia del contracte de treball o altre document acreditatiu, tots dos acompanyats del document de temps i períodes de cotitzacions a la seguretat social en els grups de cotització 01 o 02.  
Coneixement de llengües comunitàries: els idiomes comunitaris s'acreditaran mitjançant certificat de coneixements de l'escola oficial d'idiomes o títols equivalents degudament acreditada aquesta circumstància per l'aspirant.  
4. Diversitat funcional: certificat emés per l'organisme competent en què s'acredite el grau de diversitat funcional.  
h) Cursos: la realització de cursos s'acreditarà a través de certificats o diplomes, i es valorarà únicament si van ser organitzats o convocats per universitats, instituts o escoles oficials de formació de funcionaris, i altres entitats o centres docents públics o privats dels prevists en la Llei orgànica 8/1985, de 13 de juliol, reguladora del dret a l'educació, quan hagen sigut homologats pels instituts o escoles oficials de formació de funcionaris o per la universitat, o estiguen inclosos dins del marc dels plans de formació contínua de les administracions públiques. No es podran valorar ni es tindran en compte els cursos que no expressen la duració en hores lectives.  
  
6. Programa de temes  
Matèries comunes  
Tema 1. La Constitució Espanyola de 1978. Principis generals. Drets i deures fonamentals dels espanyols. La seua protecció. El recurs d'empara. El Defensor del Poble. La Corona en la Constitució Espanyola. Les Corts Generals. El Tribunal Constitucional.  
Tema 2. El Govern i l'Administració, Relacions entre el Govern i les Corts Generals. El poder judicial. Regulació constitucional de la justícia. El Consell General del Poder Judicial.  
Tema 3. Organització territorial de l'Estat. Els Estatuts d'Autonomia. El seu significat. Especial referència a l'Estatut d'Autonomia de la Comunitat Valenciana: Principis generals i la seua organització.  
Tema 4. Fonts del dret públic. La Llei: concepte, caràcters, classes. Normes del Govern amb força de Llei. El Reglament: les seues classes. Altres fonts del dret administratiu. Els tractats internacionals.  
  
Tema 5. Principis generals del procediment administratiu. Normes reguladores. Fases del procediment administratiu. Terminació del procediment: el règim del silenci administratiu. El desistiment, la renúncia, la caducitat. L'execució forçosa dels actes administratius.  
  
Tema 6. Els recursos administratius. Classes: recurs d'alçada, recurs de reposició i recurs de revisió. El recurs contenciós administratiu.  
  
Tema 7. Règim local espanyol. Principis constitucionals. La Província en el règim local. Organització provincial. Competències.  
Tema 8. El Municipi. El terme municipal. La població. L'empadronament. Consideració especial del veí. Informació i participació ciutadana. Organització municipal. Competències. Municipis de gran població.  
Tema 9. Personal al servei de l'Administració Local. La funció pública local i la seua organització. Drets i deures dels empleats públics locals. Carrera administrativa i retribucions. Incompatibilitats. Règim disciplinari.  
Tema 10. Els contractes en les administracions locals: principis generals i especialitats en relació amb el règim general de la contractació de les administracions públiques. Les atribucions dels òrgans de les Corporacions Locals en matèria de contractació. Extinció dels contractes, garanties i responsabilitat.  
Tema 11. Les formes d'activitat de les Entitats Locals. La intervenció administrativa en l'activitat privada. El servei públic en l'esfera local. Les subvencions.  
Tema 12. Els Pressupostos Locals: concepte, principis i estructura.  
  
Matèries específiques  
Tema 13. L'acte administratiu. Concepte. Elements. Classes. Requisits: la motivació i forma. L'eficàcia dels actes administratius: el principi d'autotutela declarativa. Condicions. La notificació: contingut, termini i pràctica. La notificació defectuosa. La publicació. L'aprovació per una altra administració. La demora i retroactivitat de l'eficàcia.  
  
Tema 14. L'executivitat dels actes administratius. La invalidesa de l'acte administratiu. Supòsits de nul·litat de ple dret i anul·labilitat. El principi de conservació de l'acte administratiu. La revisió d'actes i disposicions per la mateixa administració: supòsits. L'acció de nul·litat, procediment, límits. La declaració de lesivitat. La revocació d'actes. La rectificació d'errors materials o de fet.  
  
Tema 15. La iniciació del procediment: classes, esmena i millora de sol·licituds. Presentació de sol·licituds, escrits i comunicacions. Els registres administratius. Termes i terminis: còmput, ampliació i tramitació d'urgència. Ordenació. Instrucció: intervenció dels interessats, prova i informes.  
Tema 16. Terminació del procediment. L'obligació de resoldre. Contingut de la resolució expressa: principis de congruència i de no agreujament de la situació inicial. La terminació convencional. La falta de resolució expressa: el règim del silenci administratiu. El desistiment i la renúncia. La caducitat.  
Tema 17. Recursos administratius: principis generals. Actes susceptibles de recurs administratiu. Regles generals de tramitació dels recursos administratius. Classes de recursos. Les reclamacions administratives prèvies a l'exercici d'accions civils i laborals. Procediments substitutius dels recursos administratius: conciliació, mediació i arbitratge.  
Tema 18. La jurisdicció contenciosa administrativa. Naturalesa, extensió i límits. Òrgans de la jurisdicció i les seues competències. Les parts: legitimació. L'objecte del recurs contenciós administratiu. Causes d'inadmissibilitat. El procediment en primera o única instància. Mesures cautelars. La sentència: recursos contra sentències.  
Tema 19. La potestat sancionadora: concepte i significat. Principis de l'exercici de la potestat sancionadora. El procediment sancionador i les seues garanties. Mesures sancionadores administratives. Especial referència a la potestat sancionadora local.  
Tema 20. Els contractes del sector públic. Objecte i àmbit de la Llei de contractes del sector públic. Tipus de contractes del sector públic. Contractes subjectes a regulació harmonitzada. Règim jurídic dels contractes administratius i els de dret privat; els actes separables.  
Tema 21. Preparació dels contractes per les administracions públiques. El preu, el valor estimat. La revisió de preus. Garanties en la contractació del sector públic. Classes d'expedients de contractació. Procediments i formes d'adjudicació dels contractes. Criteris d'adjudicació. Perfeccionament i formalització dels contractes administratius. Execució i modificació dels contractes administratius. Prerrogatives de l'Administració. Extinció. La cessió dels contractes i la subcontractació.  
  
Tema 22. L'expropiació forçosa. Subjectes, objecte i causa. El procediment general. Garanties jurisdiccionals. La reversió expropiatòria. Tramitació d'urgència. Procediments especials. Les expropiacions urbanístiques.  
Tema 23. La responsabilitat de l'Administració pública: caràcters. Els pressupòsits de la responsabilitat. Danys indemnitzables. L'acció i el procediment administratiu en matèria de responsabilitat: procediment general i procediment abreujat. La responsabilitat patrimonial de les autoritats i personal al servei de les administracions públiques.  
  
Tema 24. Les formes d'acció administrativa de les entitats locals. L'activitat administrativa de prestació de serveis. La iniciativa econòmica pública i els serveis públics. El servei públic. Les formes de gestió dels serveis públics. Les altres formes d'activitat administrativa. L'activitat de policia: La intervenció administrativa local en l'activitat privada. Les autoritzacions administratives: les seues classes. El règim de les llicències. La comunicació prèvia i la declaració responsable.  
  
Tema 25. El patrimoni de les administracions públiques. Les propietats públiques: tipologia. El domini públic: concepte, naturalesa i elements. Afectació i mutacions demanials. Règim jurídic del domini públic. Règim de les autoritzacions i concessions demanials. L'inventari.  
Tema 26. Les fonts del dret local. Regulació bàsica de l'Estat i normativa de les comunitats autònomes en matèria de règim local. La potestat reglamentària de les entitats locals: reglaments i ordenances. Procediment d'elaboració. El reglament orgànic. Els bans.  
  
Tema 27. El municipi: concepte i elements. El terme municipal: el problema de la planta municipal. Alteracions de termes municipals. Legislació bàsica i legislació autonòmica. La població municipal. El padró d'habitants. L'estatut dels veïns. Drets dels estrangers.  
  
Tema 28. L'organització municipal. Òrgans necessaris: alcalde, tinents d'alcalde, Ple i Junta de Govern Local. Òrgans complementaris: comissions informatives i altres òrgans. Els grups polítics i els regidors no adscrits. La participació veïnal en la gestió municipal. El consell obert. Altres règims especials.  
Tema 29. El sistema electoral local. Causes d'inelegibilitat i incompatibilitat. Elecció dels regidors i alcaldes. La moció de censura i la qüestió de confiança en l'àmbit local. El recurs contenciós electoral. L'estatut dels membres electius de les corporacions locals.  
  
Tema 30. Règim de sessions i acords dels òrgans de govern local. Actes, certificats, comunicacions, notificacions i publicació dels acords. El registre de documents. La utilització de mitjans telemàtics. Impugnació de les actes i acords locals i exercici d'accions. La substitució i dissolució de corporacions locals.  
Tema 31. El personal al servei de les entitats locals: classes i règim jurídic. La funció pública local: classes de funcionaris locals. Règim jurídic dels funcionaris d'habilitació amb caràcter nacional.  
  
Tema 32. Els instruments d'organització del personal: plantilles i relacions de llocs de treball. Els instruments reguladors dels recursos humans: l'oferta d'ocupació, els plans d'ocupació i altres sistemes de racionalització.  
Tema 33. L'accés a les ocupacions locals: principis reguladors. Requisits. Sistemes selectius. L'extinció de la condició d'empleat públic. El règim de provisió de llocs de treball: sistemes de provisió. El contracte de treball. Les situacions administratives de les persones empleades públiques. El règim d'incompatibilitats.  
Tema 34. Les competències municipals: sistema de determinació. Competències pròpies, delegades i competències diferents de les pròpies. Els convenis sobre exercici de competències i serveis municipals. Els serveis mínims.  
Tema 35. Els recursos de les hisendes locals. Legislació aplicable. Imposició i ordenació dels tributs locals. Les ordenances fiscals: contingut i procediment d'elaboració. La revisió en via administrativa dels actes de gestió dictats en matèria d'hisendes locals.  
  
Tema 36. Taxes. Els preus públics. Les contribucions especials. Règim jurídic. Els impostos locals: L'impost sobre béns immobles. L'impost sobre activitats econòmiques. L'impost sobre vehicles de tracció mecànica. L'impost sobre construccions, instal·lacions i obres. L'impost sobre l'increment de valor dels terrenys de naturalesa urbana.  
  
Tema 37. Ingressos locals no impositius. Ingressos de dret privat. Subvencions i altres ingressos de dret públic. Les tarifes dels serveis públics. El crèdit local. Naturalesa jurídica. Finalitat i duració. Operacions de crèdit: límits i requisits. Altres fonts de finançament extraordinari.  
Tema 38. El pressupost general de les entitats locals: principis, integració i documents de què consten. Procés d'aprovació. Execució i liquidació del pressupost. Principis generals d'execució del pressupost. Crèdits extraordinaris i suplements de crèdit. Transferències de crèdit. Liquidació del pressupost. Romanents de crèdit, el resultat pressupostari i el romanent de tresoreria. La comptabilitat dels ens locals i els seus ens dependents. Autorització de despeses i ordenació de pagaments. Programa d'inversions. Règim pressupostari de les empreses dependents dels ens locals.  
Tema 39. Règim del sòl urbà: classes: sòl urbà consolidat per la urbanització i no consolidat per la urbanització, el concepte de solar, les zones urbanitzades. Règim del sòl urbanitzable: classes: programat i no programat; les zones de nou desenvolupament o expansió urbana. Criteris de valoració del sòl urbanitzat en la legislació estatal. El sòl no urbanitzable.  
Tema 40. Naturalesa jurídica dels instruments de planejament. Ordenació estructural i ordenació detallada: determinacions i competència per a la seua aprovació. El Pla general estructural. Els instruments de planejament de desenvolupament: pla d'ordenació detallada, plans parcials, plans de reforma interior i estudis de detall. Altres instruments d'ordenació: plans especials, catàlegs de proteccions i plans que instrumenten les actuacions territorials estratègiques. Instruments de paisatge.  
  
Tema 41. L'avaluació ambiental estratègica de plans i programes: la Directiva 2001/42/CE i la seua transposició al dret intern. Òrgan promotor, òrgan ambiental i territorial, i òrgan substantiu. Procediment ordinari i procediment simplificat. Publicació, entrada en vigor, vigència i efectes dels plans. La seua modificació i revisió. La suspensió de l'atorgament de llicències.  
Tema 42. La gestió urbanística. Els seus fins rectors. Conceptes bàsics de l'equidistribució: àrea de repartiment i aprofitament tipus; àrea urbana homogènia; excedent d'aprofitament. Tècniques Operatives de gestió de sòl: compensació d'excedents d'aprofitament; transferències d'aprofitament; reserves d'aprofitament. Especial referència a la reparcel·lació. L'accés al Registre de la Propietat dels instruments d'equidistribució.  
Tema 43. L'execució del planejament: règim d'actuació integrada i règim d'actuació aïllada: criteris d'elecció. L'urbanitzador: concepte i funcions. La participació dels propietaris afectats: adhesió al programa. Les càrregues d'urbanització. Modalitats de retribució a l'urbanitzador: en metàl·lic, en terrenys o mixta. Les quotes d'urbanització i la seua recaptació. El cànon d'urbanització. L'empresari constructor.  
  
Tema 44. El programa d'actuació integrada: naturalesa jurídica; funció; objectius legals; àmbit físic: la unitat d'execució; documentació: alternativa tècnica i proposició juridicoeconòmica. Els règims d'actuació: gestió directa; gestió pels propietaris; gestió indirecta: el procediment bifàsic. Actuacions aïllades: el programa d'actuació aïllada.  
  
Tema 45. Disciplina urbanística. El dret a edificar. La llicència urbanística: naturalesa jurídica; actes subjectes; classes de llicències; règim jurídic: especial referència al silenci administratiu. La declaració responsable: la Directiva de serveis 2006/123/CE i la seua transposició al dret intern; naturalesa jurídica; actes subjectes; règim jurídic. La cèdula de garantia urbanística.  
Tema 46. El deure d'edificació. El deure de conservació i rehabilitació. La funció social de la propietat com a fonament d'aquests deures. L'informe d'avaluació dels edificis. Les ordres d'execució. La situació legal de ruïna i l'amenaça de ruïna imminent. El Registre Municipal de Solars i Edificis a Rehabilitar: règim d'edificació i rehabilitació forçosa. Actes urbanístics susceptibles d'inscripció en el Registre de la Propietat.  
  
Tema 47. Protecció de la legalitat urbanística. Obres sense llicència o sense ajustar-se a les seues determinacions, en curs d'execució. Obres acabades sense llicència o sense ajustar-se a les seues determinacions. Requeriment de legalització i restauració de la legalitat urbanística. Caducitat de l'acció de restauració. Mesures cautelars. Revisió d'ofici de llicències nul·les de ple dret o anul·lables. Impugnació autonòmica de llicències.  
Tema 48. Potestat sancionadora en matèria urbanística. Administracions competents. Infraccions i sancions urbanístiques: els subjectes responsables; regles per a l'aplicació de les sancions; prescripció d'infraccions i sancions. La inspecció urbanística. L'acció pública en matèria urbanística. La tutela a través dels tribunals ordinaris.  
Tema 49. El sistema públic de Serveis Socials en el marc d'una política de benestar social: concepte, marc jurídic, modalitats i prestacions. Competències i serveis de l'Administració autonòmica en matèria de Serveis Socials. Competències i funcions de les entitats locals en matèria de Serveis Socials.  
Tema 50. Dret de família, mesures i recursos. protecció. Famílies Nombroses. El matrimoni: concepte, requisits i classes. Drets i deures dels cònjuges. Règim econòmic matrimonial. La cessació del matrimoni. Procediments, mesures i efectes. Liquidació del règim econòmic matrimonial. Les parelles de fet. Regulació legal i autonòmica. Efectes de la separació de les unions de fet. Problemàtica jurídica.  
  
Tema 51. Paternitat i filiació. Classes. Règim jurídic. Aliments entre parents. Relacions paternofilials. Pàtria potestat. Tutela, curatela i guarda. Relacions familiars dels nets amb els avis en el Codi Civil. Els Jutjats de Família: àmbit, competències. L'equip tècnic. Els actes de jurisdicció voluntària en matèria de família. La solució extrajudicial dels conflictes: la mediació. La intervenció del professional del Dret en el sistema de mediació. La mediació familiar: concepte. El procés de mediació. Programes de mediació familiar.  
  
Tema 52. Els drets de la infància i la protecció jurídica del menor.. Legislació estatal, autonòmica, acords i tractats internacionals en matèria de menors. La responsabilitat penal dels menors d'edat. L'evolució del Dret Penal de menors.. Els Jutjats de Menors: àmbit, competències, procediment  
Tema 53. La incapacitació. El procés judicial sobre capacitat de les persones. Efectes. Mesures de protecció. L'internament forçós per causa de trastorn psíquic. La protecció jurídica de les persones majors. Problemàtica de l'abús i maltractament a l'ancià.  
Tema 54. Legislació per la igualtat efectiva de dones i homes i per a promoure la conciliació de la vida familiar i laboral de les persones treballadores. Les polítiques institucionals per a la igualtat d'oportunitats entre dones i homes en l'àmbit de la Unió Europea i de l'Estat espanyol. Les polítiques d'igualtat en l'Administració Local. Les polítiques d'igualtat de gènere en el municipi. Pla d'igualtat per a empleades i empleats de l'Ajuntament.  
Tema 55. Violència familiar i violència de gènere. Legislació sobre mesures de protecció contra la violència de gènere. El Dret Penal enfront de la violència de gènere: regulació legal i tipus. El Dret Processal Penal per violència de gènere. Mesures cautelars. La prova. La violència de gènere des de la perspectiva de l'advocat de família. Tractament policial de les dones maltractades. La intervenció del Ministeri Fiscal.  
Tema 56. El sistema Español de Seguretat Social. Prestacions per desocupació. Renda Activa d'Inserció. Prestacions socials en els àmbits estatal i autonòmic. Pensions no contributives. Altres prestacions.  
  
Tema 57. Legislació i normativa estatal i autonòmica sobre Promoció de l'Autonomia Personal i Atenció a Persones en situació de Dependència. Desenvolupament de la Llei. Catàleg dels Serveis per a la Dependència de la Comunitat Valenciana, i serveis existents en aquest Ajuntament.  
Tema 58. Legislació sobre Drets i Llibertats dels Estrangers a Espanya i la seua Integració Social. Legislació d'integració social de les persones amb diversitat funcional i igualtat d'oportunitats, no discriminació i accessibilitat universal.  
Tema 59. La Llei 31/ 1995, de 8 de novembre, de Prevenció de Riscos Laborals: dret a la protecció enfront dels riscos laborals. Equips de treball i mitjans de protecció. Obligacions dels treballadors en matèria de prevenció de riscos. Delegats de Prevenció. Comitè de Seguretat i Salut. Condicions generals de seguretat en els treballs d'oficina, esforç físic, postural i visual.  
Tema 60. L'organització municipal de l'ajuntament de Tavernes de la Valldigna. L'organigrama dels seus òrgans unipersonals i col·legiats. Protecció de dades i accés a la informació i transparència a l'Ajuntament de Tavernes: el Reglament EurOPOu de Protecció de Dades i la Llei orgànica 3/2018, de 5 de desembre, de Protecció de dades: àmbit d'aplicació, conceptes, principis, drets dels afectats, mesures de seguretat i règim sancionador. Ordenances i reglaments de l'Ajuntament de Tavernes de la Valldigna. Especial referencia als següents:  
  
- Reglament orgànic municipal  
- Reglament de participació ciutadana  
- Reglament d'actuació preferencial del valencià  
- Ordenança municipal de netedat urbana i residus.  
- Ordenança municipal reguladora de la tinença d'animals de companyia  
- Ordenança municipal reguladora de la venda no sedentària.  
- Ordenança municipal reguladora del servei de policia rural  
- Ordenança reguladora de la concessió de llicències per a l'entrada i eixida de vehicles a través de les voreres, càrrega i descàrrega.  
- Ordenança reguladora de l'ocupació del domini públic municipal mitjançant taules, cadires i altres elements auxiliars.  
- Ordenança municipal sobre prevenció de la contaminació acústica (protecció de sorolls i vibracions)  
- Reglament Municipal integració persones amb diversitat física, psíquica i sensorial.  
- Ordenança general per la qual s'estableixen les bases reguladores de les subvencions de l'ajuntament de Tavernes de la Valldigna per al suport d'associacions i entitats sense ànim de lucre.  
- Reglament regulador del Consell de la Gent Gran  
- Reglament regulador del Consell de la Dona.  
  
Segon. Publicar aquests bases en el tauler electrònic d'edictes municipal, en el Butlletí Oficial de la Província de València, Diari Oficial de la Generalitat Valenciana i la pàgina web de l'Ajuntament de Tavernes de la Valldigna (www.tavernes.es).  
  
Tercer. Igualment, significar que aquest acte, de conformitat amb l'article 52.2 de la Llei 7/1985, de 2 d'abril, Reguladora de les Bases del Règim Local, posa fi a la via administrativa.  
Contra aquest acte es poden interposar els següents recursos:  
- Amb caràcter potestatiu, recurs de reposició o impugnar-lo directament davant la jurisdicció contenciosa administrativa.  
En el supòsit que s'interpose el recurs de reposició, s'ha de fer davant de l'òrgan municipal que va dictar l'acte en el termini d'un mes comptador des de l'endemà del dia que va tenir lloc la notificació de l'acte. La interposició impedirà, fins a la resolució expressa o presumpta, la utilització de la via contenciosa administrativa, de conformitat amb la legislació de procediment administratiu. El recurs de reposició caldrà que es resolga i es notifique en el termini d'un mes; en cas contrari, s'entendrà desestimat i quedarà oberta la via contenciosa administrativa.  
- En el supòsit que es decidisca interposar el recurs contenciós administratiu directament, es farà davant del Jutjat Contenciós Administratiu de València, en el terminis següents:  
- Dos mesos comptats des de l'endemà de la notificació de l'acte administratiu que s'impugna.  
- Dos mesos des del dia en què es notifique la resolució del recurs de reposició presentat.  
- Sis mesos des del transcurs d'un mes des de la interposició del recurs de reposició sense que es notifique la resolució.  
Tot això sense perjudici que es pot exercitar qualsevol altra acció o recurs que s'estime convenient en defensa dels drets dels interessats».  
  
La qual cosa es fa pública per a general coneixement.  
  
Tavernes de la Valldigna, 16 de juliol de 2021.- El cap de l'Activitat de RH i Gestió de Personal: Valentín Vercher Manclús.